Omuyaga n’Enjuba byali bikaayana ku ani asinga amaanyi. Omuyaga ne gugamba nti, “Nze nsinga amaanyi! Nsobola okukunta ne nsuula n’emiti ne nkuba ne wansi ebizimbe!” Omusana nagwo ne gugamba nti, “Nze nsinga! Nsobola okwokesa omusana n’obeera ng’osobola n’okufumbirako amagi ne gaggyiira ku ttaka.” Baakaayana nnyo okumala akabanga naye nga tewali amatiza munne. Ku nkomerero, ne balaba omutambuze ng’ali ku luguudo atambula. Omuyaga ne gugamba nti, “Ŋŋenda kukukakasa nti nkusinga amaanyi. Nja kumuleetera okuggyako ekikooti kye!” Amangu ago omuyaga ne gutandika okukunta ennyo nga bwe gusobola, naye ng’omutambuze ye ayongera kunyweza kikooti kye. Gye gwakoma okukunta, n’omutambuze gye yakoma okunyweza ekikooti. Oluvannyuma omuyaga gwabivaako nga gulaba tewali lugendo. Enjuba yamwenya n’egamba nti, “Kati nange ka ngezeeko.” Enjuba yatandika okwaka mpola mpola nga bwe’yokya omutambuze. Mu kusooka, omutambuze teyakifaako, naye oluvannyuma n’atandika okuwulira ebbugumu. Yasumulula ekikooti n’assa n’ekikkoowe. Enjuba yeeyongera okwaka ennyo, omutambuze n’atandika okutuuyana. Yaggyako ekikooti n’akisuula eri. Omuyaga n’Enjuba ne batunuuliganako. Omuyaga gwali gukyali mu kweswanta nga gukunta, nga gwo omusana eno gumweenya. Enjuba ky’eva egamba nti, “Olaba, ekisa kisobola okumala ebyo eryanyi bye litasobola.” Ekyokuyiga ekiri mu mboozi eno kiri nti ekisa kirina amaanyi mangi okusinga okukozesa eryanyi.